不寐
作者：范成大
朝代：宋

paragraphs: 南風釀卑濕，滑滑病履舄。
竟日隠几坐，拳局不得適。
丹田恍澒洞，銀海眩眵黑。
髀弱類跨鞍，臂强如運甓。
合體競酸嘶，莫夜輒增極。
奏牀不得眠，耿耿到明發。
黄妳共住久，來夢乃其職。
睡魔吾故人，曩是不速客。
招呼各偃蹇，莫效尺寸力。
周公無由來，咫尺今古隔。
彭尸不得去，罡騎無行色。
主客兩愁緒，虛室浪生白。
人言老禪師，兩脇不到席。
茲事恐未暇，但願了今夕。
平生北窗眠，栩栩即聖域。
睡僊吾所慕，行步亦鼾息。